|  |  |
| --- | --- |
| **Elem tartalma: Mária, Isten szolgálóleánya** | Kategória: ima |
| Szerző(k): Terepes csoportJelöld be a szerkesztő(k) opciót! (lenyíló lista)  | Esemény: Egyéb |
| Kapcsolódó téma: Mária szolgálata | Kapcsolódó előadás: |
| Régió: Összrégió | Település:  | Időpont: 2022.10.22. |

Kapcsolódó anyagok:

Törzsanyag:

**Mária**

1. „Íme, az Úr szolgálója vagyok, legyen nekem a te igéd szerint.” (Lk 1,38)

Gábor angyalnak válaszolta ezt Mária az angyali üdvözlet végén.

Isten szolgálóleánya egész életében Isten Fiát, Jézust szolgálta. Testileg és lelkileg táplálta, nevelte. A felnőtt Jézus számára a biztos hátteret nyújtotta, ruháit szőtte, és egyben figyelemmel követte útjain, ő is a tanítványok közé tartozott.

Már életében közbenjárt a rászorulókért, a kánai menyegzőn fia ellenkezése ellenére is kiállt kérése mellett. Ebből következtethetünk arra, milyen nagy hite volt Fiában és milyen együttérző szeretettel fordult az emberek felé.

A kereszténység kétezer éves történetét végigkísérik a Mária jelenések. Féltő szeretetet és útmutatást kapunk tőle, égi édesanyánktól. Magyarország patrónusaként szintén népünk üdvösségét szolgálja.

1. “Mária pedig szívébe véste szavaikat és el-elgondolkodott rajtuk.” (Lk 2,19)

Mária példát mutat nekünk arra, hogy életünk eseményeit Istenben értelmezzük, a Szentírást elmélkedve olvassuk, és ahhoz igazítva rendezzük dolgainkat. Mária segítségével és példájára értsük meg a miérteket és a hogyanokat. Életünket így alakítva tudunk jelen lenni az eseményekben, ahogy Mária is jelen volt Jézus életének minden részletében. Mária Jézus életét cselekvően végigkísérte. Rátalált a 12 éves Jézusra a jeruzsálemi templomban, ott volt a nép között, amikor Jézus tanította őket (Ki az én anyám? – Mt 12,48; Mk 3,33), a kereszt alatt osztozott fia fájdalmában, és az apostolok között imádkozott, amikor eljött a Szentlélek. Azóta a történelem folyamán is tapasztalhatjuk jelenlétét, nemcsak a jelenésekben, hanem az imameghallgatások során is.

1. ”… és szívem ujjong megváltó Istenemben” (Lk 1,47)

Mária örömét Lukács a Magnificat-ban fogalmazza meg. Ez a világ legszebb hálaéneke, amelyet lefordítottak valószínűleg minden nyelvre. Ebben az öröm forrása Isten mindenhatóságának és jóságának megtapasztalása életünkben.

A keresztény ember akkor hiteles, ha ez az öröm átsugárzik személyiségén. Mi, kisebb testvérek hogy állunk ezzel? Látható rajtunk a bizalom, a béke, amit Isten teremt bennünk?

1. „Én vagyok a Szeplőtelen Fogantatás”

Az „Üdvözlégy”-ben a „kegyelemmel teljes” kifejezés Mária bűn nélkül való létére utal, amely már az ókeresztény atyák óta az eredendő bűntől való mentességet jelenti. 1854. december 8-án IX. Pius pápa ezt a hagyományos nézetet dogmává emelte. Különös hangsúlyt kapott a dogma, amikor 1858-ban,a lourdesi jelenések alkalmával Bernadett megkérdezte a „szép hölgy”-től, hogy ki ő, Mária válasza: „Én vagyok a Szeplőtelen Fogantatás”. Latinul, egy egyszerű parasztlány közvetítésében ez a válasz bizonyítékul szolgált nemcsak a dogma tartalmára, hanem a jelenések valódiságára is.

Mária az egyetlen „paradicsomi” ember. Általa ismerhetjük meg azt az emberképet, amelyet Isten eredetileg kigondolt rólunk, Isten teremtő tervében ilyenek lehetnénk. Mivel Jézus megváltott minket, törekedhetünk arra hogy hasonlóak legyünk Isten Anyjához, de mindenképpen fordulhatunk hozzá minden gondunkban, bajunkban, közbenjárásáért.

**Mária a keresztúton**

1. Állomás: Pilátus halálra ítéli Jézust

**Elmondta, hogy így lesz. Szívemet jeges rettenet szorítja. Emlékszem, amikor először olvasott föl a zsinagógában, még gyermekként. Ott állt a zsinagóga közepén, okos, fényes tekintetű, szép szál fiúként. Büszke voltam, és hálás az Úrnak, hogy ezt a napot megérhettük. És most is ott áll az emberek előtt… Véresen, megalázva. Beteljesíti, amit az Irásban olvasott. Megértük ezt is…**

1. Állomás: Jézus vállára veszi a keresztet

**És most vállára teszik a keresztet. Hiszen mindene sebes! Magát is alig vonszolja. Édes fiam! A kereszt pedig ránehezedik sebeidre. Rajtad a világ terhe és fájdalma. Hogyan bírod el ezt?**

1. Állomás: Jézus először esik el a kereszt alatt

**Elesett, mert annyi vért vesztett! Ma még nem is evett. És a kereszt nehéz. A teste erő felett küzdött, és most nem bírja tovább. De a lelke erős. Föl fog állni, végig fogja csinálni, amit tennie kell.**

1. Állomás: Jézus édesanyjával találkozik

**Most végre sikerült mellé sodródnom. A tekintetünk találkozott. Semmi mást nem láthat rajtam, csak a szeretetet. A szeretetet, amivel etettem, ha éhes volt, gyógyítottam a lázát, virrasztottam, ha rosszat álmodott. A szeretetet kell látnia, amely mindig Mellette volt. Most is veled vagyok, fiam. A lelkemben hordozlak keresztutadon.**

*"Szűz Mária csak a világ végén fog pihenni, addig pedig egyik gyerekektől a másikhoz szalad és szolgálja őket szüntelenül" -- hallottam nem régen egy prédikációban.*

*Mária anya. Anyja mindnyájunknak. Valamennyiünk szükségleteire figyel és gondoskodik rólunk. Teljesen feloldódik ebben a szolgálatban. Meglátja a hiányosságot és azonnal segítségünkre siet... Kisebb testvérnek és anyának lenni is hasonló lelküket kíván.*

*Mária a halálához közeledő Fiával találkozik. Rossz belegondolnom is, mennyire fájdalmas lehetett ez a találkozás! Ráadásul - azt hiszem - mindvégig tudta, hogy egyszer eljön ez a pillanat! Látja szenvedni és elveszni azt, akinek 33 évig édesanyja volt; akinek szüntelenül a javát kereste.*

*Számomra az anyaságban az a legnehezebb, hogy a gyerekeimnek -- talán egész életükre szólóan -- én és a férjem vagyunk azok, meghatározzuk az Istentől alkotott képünket. (Kisné Báránkó Eszter)*

**Úgy kell szeretnem és szolgálnom őket, hogy abból megtapasztalják Isten szeretete milyen is lehet valójában.**

**Hasonló okokból, azt hiszem kisebb testvérként is különösen fontos a hitelesség és a példamutatás.**

**Szolgalatommal mennyire tudom jól visszatükrözi Isten szeretetét?**

1. Állomás: Cirenei Simon segít az Úrnak

**Áldott legyen, aki közösséget vállal a keresztet hordozóval! Amit én nem tehettem meg, ő, egy idegen megteszi. Szívem mélyén fiammá fogadom, így Jézus testvérévé lesz.**

*Segítség! Kiáltom sokszor... vegyetek észre, legyetek velem, legyetek a támaszaim... hányszor kérem a segítséget? Hányszor áhítom azt a segítséget, amelyet Cirenei Simon ad Jézusnak... Támasz, mint barát, szülő, testvér, házastárs, mennyire szükségünk van erre? De vajon elvárhatom-e ezt a gondoskodást bárkitől is, ha én nem adom meg a másik számára? Észreveszem e hogy önös célok vezérelnek, vagy mindenkiben Jézust látva, támasztom és  viszem az élet keresztjét? (Kis Xavér)*

|  |
| --- |
|  |

1. Állomás: Veronika kendőt nyújt Jézusnak

**Veronika segít a fiamon, egyszerű, tiszta szívével osztozik a fájdalomban, gyöngédségével könnyíteni akar fiam szenvedésén..**

**Istenem, milyen csodálatost teremtettél, amikor a föld porába lelket fújtál, és megalkottad az embert. Egy gyönge teremtmény erőt ad az Isten fiának! Lelket önt belé saját teremtett lelkéből. Uram, csodállak Téged és dicsőítelek Téged!**

*Tábori eü szolgálat, zsebkendőnyi vagy még kisebb, sebtapasznyi, kullancskiszedésnyi segítség -*

*vagy csak meghallgatás, beszélgetés, az idő odaadása.*

*Egy kislány rosszul volt, mint kiderült, csak a beszélgetésre volt szüksége, mert társával a kiscsoportban nem jött ki jól, és ez nagyon zavarta.*

*Merjük ezt is megtenni, mert ez a kicsi is nagyon sokat számíthat.*

*Kérdések: megteszem-e, észreveszem-e, hol van erre szükség? Tudatában vagyok-e, hogy mennyit számíthat ez is?  (Dr. Halasi Veronika)*

1. Állomás: Jézus másodszor esik el a kereszt súlya alatt

**Hosszú még az út, és nagyon nagy a teher. Istenem, adj könyörületet a katonák és a bámészkodók szívébe! Kérlek, adj irgalmat a cselekedeteikbe! Világosítd meg értelmüket, hogy észrevegyék, mit tesznek!**

*Ismerek olyan embert, aki a függőségéből sokszor próbált kijönni, de mindig visszaesett. Azzal segítettem neki hogy elfogadtam olyannak, amilyen. De ahhoz, hogy fel tudjon állni, ennél több kel. Figyelni kell rá és segíteni, hogy ne essen újra el.

Észrevesszük-e a környezetünkben azokat az embereket, akiknek szükségük van ránk és hajlandóak vagyunk segíteni neki?  (Dudás Éva)*

1. Állomás : Jézus az őt sirató asszonyokkal találkozik

**Asszonyok, édesanyák! Azt gondoljátok, én vagyok nehéz helyzetben? Az én fiam Isten engedelmes, szeretett fia. Mi lesz veletek, akiknek gyermeke nem féli Istent és a mának él? Mi lesz veletek, ha életükkel el kell számolni?**

*Nekem 4 évvel ezelőtt volt az első nagy keresztutam. Akkor veszítettem el először közeli hozzátartozómat, a nagypapámat. Egy hónapot volt kórházban, agydaganattal. Próbáltam minél többet járni hozzá ápolni, látogatni, csak vele lenni, de tudva, hogy gyors lefolyású daganata van, és nem tudom melyik lesz az utolsó látogatás. Azért választottam ehhez az állomáshoz, mert a síró asszonyok is aggódtak a keresztút alatt, de Jézus megnyugtatta őket, hogy ne sirassák. Én is tudtam, hogy jó helyre kerül nagypapám az élete után, nem féltem elengedni.*

*Útravalónak pedig, gondoljunk az elhunytjainkra! (Kollár Péter)*

1. Állomás: Jézus harmadszor esik el

**Fiam ismét a porban. Közel a Golgota, és nincs több erő. Isten fia erőtlenül hever az emberek lábainál. Áldott vagyok az asszonyok között, és áldott méhemnek gyümölcse. Itt a porban. Véresen. Erőtlenül. Előtte a kereszt és a halál.**

1. Állomás: Jézust megfosztják ruháitól

**Apró gyermekként én pólyáltam, takargattam. A ruháit én szőttem. Mikor a nép közé ment, büszke voltam arra, hogy megnyerő a külseje, és hogy köntöse jólszőtt anyagból van, ami bírja a sok vándorlást. És most letépik róla! Letépik a sebekkel együtt! Adjátok ide a fiamat, hogy sebeit bekötözzem, ruháit kimossam, megvarrjam! Istenem! Kiüresíted magad, de ennyire?**

1. Állomás: Jézust keresztre feszítik

**Óvtam Őt a tövisektől, kis lábára bocskort fontam. Amikor apjának segített és sebet ütött magán, én főztem a gyógykenőcsöt, amivel gyógyítgattam. És most… a jól ismert szerszámok ellene fordulnak. Édes Fiam! Azt gondolom, ilyen nincs. Isten ilyet nem gondolt ki. Erre csak az ember képes.**

1. Állomás: Jézus meghal a kereszten

**Megmondta. Megmondta, hogy így lesz. És most itt van. Eljött az óra. Beteljesedett. Már nem néz rám. Nem szenved. Nézem Őt, és nem tudok betelni vele. Látom a testet, a testemből. Üres a lelkem. Csak Őt látom.**

1. Állomás: Jézus testét leveszik a keresztről

**Aludj, gyermekem. Itt vagy a karjaimban. Valamikor dúdolgattam, úgy ringattalak, úgy altattalak. Nem számít. Nem számítanak már a sebek, a töviskorona, a korbács, a szögek. Elmúlt. Most alszol. Álmodj Atyádnál, hiszen megtetted, amiért ideszülettél. Álmodj csendesen. Már megváltottad a világot.**

*A fiatalokért folytatott munka során sokszor nem úgy jönnek ki a dolgok, ahogy terveztük, mint ahogy Mária sem akarja elhinni, hogy mindez megtörténhetett.*

*Jézus testét leveszik a keresztről. Csalódtak a tanítványok, hiyzen egy héttel ezelőtt még Jézus királyságában reménykedtek. Most tisztelettel, szeretettel és mély szomorúsággal adják meg a szeretett Tanító méltóságát megillető végső szolgálatot. Nekünk is, ha a munkában valami nem jól jön ki, illik elrendezni a dolgokat, még ha kudarc élményünk is van. (Blaschke Sebi)*

1. Állomás: Jézus testét sírba helyezik

**Elengedem a testet. Én is elvégeztem, amiért születtem.**

*Jézus csendben van. Látszólag nem történik semmi. Hányszor tapasztaljuk ezt a hétköznapokban mi is! Kérünk valamit, és Jézus nem válaszol... Jézus halálát is sokan kudarcnak vélték, ám nem számoltak a feltámadással. Ő megmutatta, hogy a halált mindig a feltámadás követi. Neki nagyobb terve van. Jézus a mi életünkben is valami sokkal szebbet, sokkal nagyobbat szeretne megvalósítani, mint azt mi kérni vagy akár elképzelni tudnánk. Várjunk rá türelemmel!*

*Jézust szemlélve a csendes, háttérben végzett szolgálathoz is útmutatást kapunk. Sokszor a láthatatlan munka sokkal nagyobb mértékben járul hozzá Isten országának építéséhez. Gondoljunk csak a táborainkra: milyen nagy kincs, ha van, aki ebédet főz, elmosogat, kitakarít utánunk. Mária is így volt jelen Jézus életében: láthatatlan, de elengedhetetlen szolgálatot végzett. Kérjük az ő közbenjárását, hogy mi is tudjuk csendben, a háttérből is szolgálni régióinkat! (Vígh Viki)*

**Éjszaka volt. Nem aludtam. Nem tudtam aludni. Az elmúlt napok gyötrelme dolgozott bennem. Imádkoztam. Istennel voltam együtt, gondolatok és szavak nélkül.**

**És egyszer csak a vállamra tette a kezét. És megértettem, megéreztem az örök élet ízét, a menny egyszerű boldogságát. A fiam szemében ott ragyogott az Éden, amit visszaszerzett nekünk, embereknek.**

*Kérdések:*

*Neked milyen igazság az a keresztútból, amiről szívesen beszélsz a rád bízottaknak?*

*Neked melyik állomás az, ami annyira megérintett, hogy máskor is előjön és tudsz bele kapaszkodni?*

Eszközigény: